‹‹የኮርቻ ግድቡ ከማጠናቀቂያ ሥራ በስተቀር ሙሉ ለሙሉ አልቋል›› ኢንጂነር ክፍሌ ሆሮየታላቁ የኢትዮጵያ ህዳሴ ግድብ ሥራ አስኪያጅ
አዲስ አበባ፡- ‹‹የታላቁ የኢትዮጵያ ህዳሴ ግድብ አካል የሆነው የኮርቻ ግድብ ግንባታ ከማጠናቀቂያ ሥራ በስተቀር ሙሉ ለሙሉ አልቋል” ሲሉ የታላቁ የኢትዮጵያ ህዳሴ ግድብ ሥራ አስኪያጅ ኢንጂነር ክፍሌ ሆሮ አስታወቁ፡፡
ሥራ አስኪያጁ ኢንጂነር ክፍሌ በተለይ ለአዲስ ዘመን ትናንት እንደገለጹት፤ የኮርቻ ቅርፅ ያለው ግድብ (ሳድል ዳሙ) የዋና ግድብ አካል ሲሆን፣ አስፈላጊነቱ የሚፈለገውን 74 ቢሊዮን ኪዩብክ ሜትር ውሃ ለመያዝ ነው፡፡ እሱ ካልተገነባ ውሃ መያዝ አይቻልም፡፡ በመሆኑም የዚህ የሳድል ዳም ግንባታም በአሁኑ ወቅት ሙሉ ለሙሉ የተጠናቀቀ ሲሆን አንዳንድ የማጠናቀቂያ ሥራ ብቻ ቀርተውታል፡፡ 
‹‹የሳድል ዳሙ ሥራ ካልተጠናቀቀ ተፈላጊውን ውሃ መያዝና የሚፈለገውን ኃይል ማመንጨት አይቻልም ማለት ነው›› ያሉት ኢንጂነር ክፍሌ፣ ‹‹ሳድል ዳሙ ጥራቱንና ደረጃውን በጠበቀ መልኩ የተገነባ በመሆኑ ትልቁ ሥራው የሆነውን ውሃ እንዳይሰርግ የማድረግ ተግባሩን ያከናውናል›› ብለዋል፡፡ 
እንደ ኢንጂነሩ ገለጻ፤ ሳድል ዳም እንደሚታወቀው በድንጋይ ሙሊት ከተካሄደ በኋላ ውሃ የሚተኛበት ነው፡፡ በኮንክሪት የሚሞላው ወደ አምስት ነጥብ ሁለት ኪሎ ሜትር ሲሆን፣ 50 ሜትር ከፍታ ያለው ነው፡፡ ወደ 14 ሚሊዮን ሜትር ኪዩብ የድንጋይ ሙሊት የወሰደ ነው:: የዚህ ዓይነቱ ግድብ ነባር ቴክኖሎጂ በመሆኑም በዓለም ላይ በሺዎች ተሰርተው ይገኛሉ ፡፡ የተረጋገጠ ቴክኖሎጂም ስለሆነ በጥራት ደረጃ ምንም የሚነሳበት ጥያቄ የለም፡፡ 
‹‹ትልቁ የኮንክሪት ግድባችን 645 ሜትር ከፍታ ያለው ሲሆን፣ ውሃ የሚተኛበት እስከ 640 ሜትር ድረስ ያለው ነው፡፡ ይህም 640 ሜትር ከባህር ጠለል በላይ ማለት ነው፡፡ የግድቡ ከፍታ እንደሚታወቀው 145 ሜትር ነው፡፡ ግድቡን 145 ሜትር ላይ በምናደርስበት ጊዜ ሳድል ዳሙ የተሰራበት አካባቢ ደግሞ ከዚህኛው ከፍታ 45 ሜትር ዝቅ ይላል፡፡ እንዲህም ሲባል ውሃውን ለመያዝ
 ከፈለግን በዋናው ግድብ አሁን ሳድል ዳም በተሰራበት መንገድ ላይ ይሰርጋልና እሱን ለመከላከል ነው ›› ብለዋል::
ኢንጂነር ክፍሌ እንደተናገሩት፤ የግድቡ የድንጋይ ሙሊት የተለመደ የግድብ አሰራር ነው፡፡ ግቤ አንድ ላይ የተሰራበት ነው፡፡ የድንጋይ ሙሊት ከተሰራ በኋላ የሚደረገው ውሃ የሚተኛበት ቦታ እንዳይሰርግ በኮንክሪት ወይንም በአስፓልት የሚሰራ ይሆናል፡፡ ለምሳሌ የግቤ አንድ የተሰራው በአስፓልት ነው፡፡ ይኸኛው የህዳሴው ደግሞ በኮንክሪት ነው፡፡ ይሁንና ከቴክኖሎጂ አንጻር ምንም ልዩነት የለውም፤ ሁለቱም ያው ውሃ እንዳይሰርግ ለማድረግ የሚያገለግሉ ናቸው፡፡
የሳድል ዳሙን የሲቪል ሥራ የሚሰራው ሳሊኒ መሆኑን አመልክተው ፣ በዓለም ላይ ትልልቅ ግድቦችን የሰራ እንዲሁም በኢትዮጵያ ውስጥም ደግሞ ግቤ አንድን፣ በለስን፣ ግቤ ሶስትን አሁን ደግሞ ኮይሻን እየሰራ ያለ ዓለም አቀፍ ተቋራጭ ድርጅት ነው፡፡ ከእርሱ ጋር ዲዛይን የሚያደርገውም በዓለም አቀፍ ደረጃ የታወቀ የዲዛይን ኢንስቲትዩት ነው፡፡ በመሆኑም በዓለም አቀፍ ደረጃ ከፍተኛ ተቀባይነት ባላቸው ተቋራጮች እና አማካሪ መሃንዲሶች የተሰራ መሆኑን ኢንጂነሩ ገልጸዋል::
አዲስ ዘመን ሚያዝያ 20/2012አስቴር ኤልያስ